Danskerne satte ny rekord i strømforbrug i 2024, hvor forbruget nåede hele 38,4 TWh (terawatt-timer). Det er en stigning på fem procent i forhold til det tidligere rekordår, 2021, hvor forbruget lå på 36,8 TWh. Det viser friske tal fra Energinet, der understreger en tydelig tendens: Elektrificeringen tager fart, og vores hverdag bliver mere og mere afhængig af strøm.

– Vi sparer ikke længere så meget på strømmen. Elektrificeringen er i fuld gang, og det ser vi blandt andet ved, at flere skifter dieselbilen ud med en elbil eller investerer i varmepumper, siger Mads Brøgger, direktør for energiforretningen hos Norlys.

2024 bød ikke kun på rekordhøjt strømforbrug, men også bemærkelsesværdige elpriser. Selvom den rene elpris toppede på 7 kroner pr. kWh ex. moms en enkelt time den 12. december – det højeste niveau i over et årti – var gennemsnitsprisen for året på blot 0,53 kroner/kWh. Det er det laveste siden 2020.

En tendens, der er fortsat ind i 2025:

– Her i begyndelsen af januar har gennemsnitsprisen ligget endnu lavere, blandt andet takket være kraftig vind, der bidrager til en billigere og grønnere strømproduktion, forklarer Mads Brøgger.

En stigende andel af Danmarks strømproduktion kommer fra grønne energikilder som vind og sol. Det betyder dog også, at elprisen i stigende grad svinger alt efter vejret. På dagen med prishop til 7 kroner/kWh var forskellen mellem den billigste og dyreste time hele 6 kroner – det største udsving siden 2013.

Danskerne satte ny rekord i strømforbrug i 2024